ไฟแนนซืทูเดย์
...ข่าวลือเรื่อง โคเรีย ดีเวล็อปเมนต์ แบงก์ หรือ KDB ของรัฐบาลเกาหลีใต้ ที่กำลังจีบขอซื้อหุ้นธนาคารทหารไทย ที่กระทรวงการคลังถืออยู่ 26% เริ่มถูกจับตามากขึ้นหลังราคาหุ้น TMB วานนี้ จู่ๆ ก็ปรับราคาสูงขึ้น
22 มี.ค. 2556

...ข่าวลือเรื่อง โคเรีย ดีเวล็อปเมนต์ แบงก์ หรือ KDB ของรัฐบาลเกาหลีใต้ ที่กำลังจีบขอซื้อหุ้นธนาคารทหารไทย ที่กระทรวงการคลังถืออยู่ 26% เริ่มถูกจับตามากขึ้นหลังราคาหุ้น TMB วานนี้ จู่ๆ ก็ปรับราคาสูงขึ้น 
เรื่องนี้ทำให้ อารีพงศ์ ภู่ชอุ่ม ปลัดกระทรวงการคลัง แย้มเรื่องนี้ว่า ส่วนของทางการยังไม่มีความชัดเจน เพราะรอให้ไอเอ็นจี กรุ๊ป ซึ่งถือหุ้นทหารไทยอยู่ 25% เป็นแกนนำในการเจรจากับผู้ที่สนใจก่อน ถ้าตกลงกันได้จริง งานนี้ก็คงมีขายยกล็อตใหญ่ซึ่งจะได้ราคาดีกว่า ขณะที่ผู้ถือหุ้นใหม่ที่จะเข้ามาได้อำนาจในการบริหารไปถือว่าลงตัวกันทั้งสองฝ่าย 
...ธานินทร์ อังสุวรังษี กรรมการผู้จัดการธนาคารอิสลาม หรือไอแบงก์ เร่งรัดเข็มขัดเร่งลดค่าใช้จ่ายจากเดือนละ 200 ล้านบาท เหลือเดือนละ 170180 ล้านบาท 
ล่าสุด ดอดเจรจากับเสี่ย วรวิทย์ ชัยลิมปมนตรี ผู้อำนวยการธนาคารออมสิน จีบให้มาเซ้งสาขาไอแบงก์ที่เปิดอยู่ในห้างดัง เพราะเห็นว่าบางสาขาที่อยู่ในห้างดังมีทำเลดี เลยยิ่งทำให้ค่าเช่าแพง ซึ่งธนาคารออมสินก็ทำท่าว่าจะสนใจ เพราะค่าเช่าเดือนไม่กี่แสน แต่ขอให้ทำเลโดดเด่นถือว่าไม่มากสำหรับแบงก์ที่มีกำไรปีละกว่า 2 หมื่นล้านบาท อย่างธนาคารออมสิน 
...ด้านธนาคารอาคารสงเคราะห์ (ธอส.) เมื่อวานนี้จัดงานใหญ่รับ อังคณา ไชยมนัส ที่ได้ฤกษ์เข้ารับตำแหน่งกรรมการผู้จัดการ ธอส. อย่างเป็นทางการแล้ววันนี้ ซึ่ง อังคณา ถือเป็นผู้หญิงคนแรกที่ได้ขึ้นแท่นเบอร์หนึ่งของแบงก์รัฐ
...จับตาร่าง พ.ร.บ.กู้เงิน 2 ล้านล้านบาท ที่รัฐบาลจะส่งเข้าสภาเป็นวาระเร่งด่วน ในวันที่ 28 มี.ค.นี้ คาดว่าทั้งฝ่ายค้าน และ สว.เตรียมลับฝีปาก เก็บข้อมูลการใช้เงินไร้ประสิทธิภาพของรัฐบาล เพื่อนำมาคัดค้านการออกกฎหมายกู้เงินครั้งประวัติศาสตร์ของชาติ แต่ในที่สุดแล้วกฎหมายฉบับนี้น่าจะผ่านได้อย่างไม่ยากเย็นนัก
ล่าสุด ฝ่ายค้านไม่ติดใจยื่นขอตีความว่าร่างกฎหมายนี้ขัดรัฐธรรมนูญหรือไม่ แต่ยังมี สว.บางกลุ่มที่คาใจ ซึ่งตามขั้นตอนคงรอให้ผ่านสามวาระแล้วคงไปยื่นต่อศาลรัฐธรรมนูญตีความกัน